מבחן אדפטיבי הינו מבחן ממוחשב ורמת הקושי בו מותאמת לרמת הנבחן, על פי תשובותיו. כלומר, אם הנבחן ענה נכונה על מספר תשובות ברצף, רמת הבחינה עולה, ולחילופין, אם הנבחן אינו מצליח לענות נכונה על השאלות בבחינה, רמת הקושי יורדת.מבחן אמירנט הינו מבחן אדפטיבי ממוחשב שמורכב משאלות רבות ברירה (אמריקאיות) ורמת הקושי בו מושפעת ישירות מרמתו של הנבחן. בתחילת המבחן, הנבחנים עונים על פרק ברמה בינונית. לאחר מכן, רמת הקושי של הפרק הבא עולה או יורדת בהתאם למידת הצלחתם בפרק הראשון, וכן הלאה לאורך כל המבחן. כשהנבחן מצליח לענות על הפרק, רמת הקושי עולה. אם הנבחן אינו מצליח לענות נכונה על הפרק הבא, רמת הקושי יורדת. ציון המבחן נקבע בהתאם לרמת הקושי שאליה הגיע הנבחן.ישנם יתרונות וחסרונות למבחן מסוג זה. החיסרון העיקרי במבחן אדפטיבי הוא חוסר היכולת לחזור לשאלות  מפרקים קודמים שהנבחן ענה עליהן ורוצה לתקן אותן אם צריך. בנוסף, ישנו זמן מוגדר לכל פרק, ואם עונים על פרק מסוים במהירות יחסית, הזמן אינו נצבר ולא משמש אותנו בהמשך הבחינה (זאת בניגוד למבחנים לא אדפטיביים). יתרונותיו הבולטים של המבחן הם: הציון מתקבל מהר (הציון נקבע באופן ממוחשב), רמת התלמיד נקבעת באופן מדויק (ללא צורך בהתחשבות בפקטורים חיצוניים) ולרוב אורכו של מבחן אדפטיבי קצר יותר.